钦定古今图书集成/明伦汇编/闺媛典/第336卷 > 何琚继妻吴氏
## 钦定古今图书集成/明伦汇编/闺媛典/第336卷 > 何琚继妻吴氏

按《名山藏列女记》：“吴氏，晋江人，刑部主事何琚继妻
也。父希渊，与伯父希澄兄弟孝友，以家法闻。数岁，见
兄读书，辄守几不去。久之，晓所谓，语父曰：‘生为女子，
亦可以有所为乎’？父异之，使希澄教之名曰。扶阳为
说其名义，即应曰：‘大人微旨，固欲儿副此名也。父兄
择所归以为琚继室，时琚已举进士矣。扶阳曰：‘人毋
谓吾家慕宦贵乎’’？”父兄以琚清修吉士，决意许之。既
来归，琚羸弱多疾，好观书史。扶阳敛躬约饰，诵文质
义，严于师友。琚郎刑部，公退辄劝以慎决挞详傅比。
刑部属员以次司狴，狱当一月，宿狱中，琚当次。扶阳
尝以手札问《读书》疑义。月满琚还，衾枕衣屦，简帙笔
研，安置不移其初，琚大服其谨静。琚以使事。过家，疾
甚，扶阳朝夕侍临诀，剪发纳琚袖中以殓。衣履书册，
推酌琚意，奉尊给卑，具有纤悉。死之一月，为文祭琚，
复作书与内外亲永诀曰：“为人臣而灭义，君贼也；为
人妇而失节，夫丑也。自昔慷慨之士，清贞之女，皆舍
所生，轻若鸿毛。吾夫之死，上无老姑，可守以孝；下无
弱息，可守以慈，又安得恋恋死生之际乎。幸谢老父
老母、诸兄弟嫂侄，隔别幽明，永永相诀。异日得于黄
泉与夫子相见，吾瞑目矣。”琚死五旬而扶阳死。